กรมอนามัย จับภาคีเครือข่าย 11 กระทรวง พัฒนาศักยภาพเด็กไทยในศตวรรษที่ 21 เพื่อให้เป็นคนดี แข็งแรง มีทักษะชีวิต
นายแพทย์สราวุฒิ บุญสุข รองอธิบดีกรมอนามัย กล่าวในการเป็นประธานเปิดการประชุมขับเคลื่อนการพัฒนาศักยภาพเด็กไทยในศตวรรษที่ 21 ปี 2566 ว่า ประเทศไทยได้พัฒนาศักยภาพและคุณภาพของประชากรไทยทุกช่วงวัย โดยเฉพาะการพัฒนาศักยภาพเด็กวัยเรียนวัยรุ่น ซึ่งเป็นการวางรากฐานโครงสร้างคุณภาพคนที่ดีที่สุด เพื่อสร้างเด็กรุ่นใหม่ที่มีความคิดดี การเรียนรู้ที่ดีมีความพร้อมทุกด้าน ส่งต่อไปสู่เยาวชนที่มีคุณภาพเพื่อเป็นกำลังสำคัญของประเทศในอนาคต จากการเปลี่ยนแปลงของสังคมในปัจจุบัน ส่งผลให้เด็กวัยเรียนวัยรุ่นไทย อ้วน เตี้ย จากข้อมูลปี 2565 พบว่า เด็กไทยอ้วนร้อยละ 13.2 เตี้ยร้อยละ 11.7 และเป็นโรคซึมเศร้า และมีอัตราการฆ่าตัวตายมากกว่า 300 รายต่อปี นอกจากนี้ ค่าเฉลี่ย IQ ของเด็กไทย อยู่ที่ 102.8 และคะแนน PISA เท่ากับ 412.7 จะเห็นได้ว่า สภาพแวดล้อมในปัจจุบันเป็นอุปสรรคต่อการเรียนรู้ของเด็กไทย และกระทบต่อสุขภาพในระยะยาว ที่ผ่านมากรมอนามัย ได้จับมือกับ 11 กระทรวง ได้แก่ กระทรวงศึกษาธิการ กระทรวงการอุดมศึกษา วิทยาศาสตร์ วิจัยและนวัตกรรม กระทรวงวัฒนธรรม กระทรวงทรัพยากรธรรมชาติและสิ่งแวดล้อม กระทรวงเกษตรและสหกรณ์ กระทรวงมหาดไทย กระทรวงการพัฒนาสังคมและความมั่นคงของมนุษย์ กระทรวงดิจิทัลเพื่อเศรษฐกิจและสังคม กระทรวงการท่องเที่ยวและกีฬา กระทรวงแรงงาน และกระทรวงยุติธรรม ดำเนินการขับเคลื่อนการพัฒนาศักยภาพเด็กไทยในศตวรรษที่ 21 อย่างมีคุณภาพ ด้วยหลัก 4 H ได้แก่ ฉลาด เก่ง มีความรู้ความสามารถ (Head) ดี มีคุณธรรมจริยธรรม (Heart) มีทักษะด้านอาชีพ ใช้ความสามารถตนเอง เพื่อประโยชน์ส่วนรวม (Hand) แข็งแรง รอบรู้ พฤติกรรมสุขภาพที่เหมาะสม (Health) ภายใต้การมีส่วนร่วมของครอบครัว (Home) และชุมชน เพื่อให้เด็กวัยเรียนวัยรุ่น มีความรู้ และทักษะในศตวรรษที่ 21 ครบถ้วน กรมอนามัย จัดประชุมเชิงปฏิบัติการขับเคลื่อนการพัฒนาศักยภาพเด็กไทยในศตวรรษที่ 21 ปีงบประมาณ 2566 เพื่อแลกเปลี่ยนเรียนรู้บทเรียนในการดำเนินงานการขับเคลื่อนการพัฒนาศักยภาพเด็กไทยในศตวรรษที่ 21 ร่วมกับภาคีเครือข่าย และร่วมกำหนดแนวทางการขับเคลื่อน และจัดทำแผนปฏิบัติการด้านการพัฒนาศักยภาพเด็กไทยในศตวรรษที่ 21 ต่อไป